Vec T‑131/03

Gerolsteiner Brunnen GmbH & Co.

proti

Úradu pre harmonizáciu vnútorného trhu (ochranné známky a vzory) (ÚHVT)

„Ochranná známka Spoločenstva – Súdne konanie – Zámena účastníka konania – Prevod práv majiteľa skoršej ochrannej známky“

Uznesenie Súdu prvého stupňa (druhá komora) z 27. júla 2004

Abstrakt uznesenia

Ochranná známka Spoločenstva – Opravné prostriedky – Žaloba pred sudcom Spoločenstva – Prevod predmetného práva z duševného vlastníctva – Zámena pôvodného majiteľa práva právnym nástupcom – Potreba uznesenia Súdu prvého stupňa

(Rokovací poriadok Súdu prvého stupňa, článok 115 a 116, nariadenie Rady č. 40/94, článok 63)

V prípade, ak je právo z duševného vlastníctva dotknuté žalobou proti rozhodnutiu odvolacieho senátu Úradu pre harmonizáciu vnútorného trhu (ochranné známky a vzory) v námietkovom konaní predmetom prevodu, je možné uznesením vyhovieť návrhu na vstup nového majiteľa tohto práva, ktorý je právnym nástupcom v konaní pred odvolacím senátom, do konania pred Súdom prvého stupňa namiesto prevádzajúceho v prípade, ak pôvodný majiteľ práva proti takémuto postupu nenamieta a Súd prvého stupňa to považuje po vypočutí ostatných účastníkov konania za vhodné.

Keďže v Štatúte Súdneho dvora ani v Rokovacom poriadku Súdu prvého stupňa neexistuje ustanovenie, ktoré by výslovne upravovalo zámenu účastníka konania, mali by sa analogicky použiť ustanovenia článkov 115 a 116 rokovacieho poriadku. Predovšetkým ten, kto navrhuje, aby vstúpil do konania namiesto predchádzajúceho žalobcu, musí prijať stav konania, v ktorom sa nachádza v čase zámeny.

(pozri body 8 ‑ 9)





UZNESENIE SÚDU PRVÉHO STUPŇA (druhá komora)

z 27. júla 2004 ( )

„Ochranná známka Spoločenstva – Súdne konanie – Zámena účastníka konania – Prevod práv majiteľa skoršej ochrannej známky“

Vo veci T‑131/03,

Gerolsteiner Brunnen GmbH & Co., so sídlom v Gerolstein (Nemecko), v zastúpení: A. Ebert-Weidenfeller, advokát,

žalobca,

proti

Úradu pre harmonizáciu vnútorného trhu (ochranné známky a vzory) (ÚHVT), v zastúpení: U. Pfleghar a G. Schneider, splnomocnení zástupcovia,

žalovanému,

ďalší účastník konania pred odvolacím senátom ÚHVT a vedľajší účastník v konaní pred Súdom prvého stupňa:

Kerry Group plc, so sídlom v Tralee (Írsko), v zastúpení: P. Neuwald, advokát,

ktorej predmetom je žaloba proti rozhodnutiu prvého odvolacieho senátu ÚHVT z 13. februára 2003 (vec R 275/2002-1), týkajúcemu sa námietkového konania medzi Gerolsteiner Brunnen GmbH & Co. a Kerry Group plc,

SÚD PRVÉHO STUPŇA

EURÓPSKYCH SPOLOČENSTIEV (druhá komora),

v zložení: predseda komory J. Pirrung, sudcovia A. W. H. Meij a S. S. Papasavvas,

tajomník: H. Jung,

vydal toto

Uznesenie

1 Dňa 3. januára 1997 podal Kerry Group plc (ďalej len „vedľajší účastník konania“) na Úrad pre harmonizáciu vnútorného trhu (ochranné známky a vzory) (ÚHVT) prihlášku ochrannej známky Spoločenstva podľa nariadenia Rady (ES) č. 40/94 z 20. decembra 1993 o ochrannej známke spoločenstva (Ú. v. ES L 11, s. 1), v znení zmien a doplnkov.

2 Dňa 12. júna 1998 podal Gerolsteiner Brunnen GmbH & Co. voči požadovanému zápisu ochrannej známky námietku. Námietkové oddelenie ÚHVT svojím rozhodnutím z 29. januára 2002 námietku zamietlo, pričom odvolanie proti tomuto rozhodnutiu bolo rozhodnutím prvého odvolacieho senátu ÚHVT z 13. februára 2003 rovnako zamietnuté.

3 Žalobou zapísanou do registra kancelárie Súdu prvého stupňa 17. apríla 2003 sa Gerolsteiner Brunnen GmbH & Co. (ďalej len „žalobca“ alebo „Gerolsteiner Brunnen“) domáhal, aby Súd prvého stupňa zrušil uvedené rozhodnutie a zaviazal ÚHVT nahradiť trovy konania.

4 Listom podaným do kancelárie Súdu prvého stupňa 5. decembra 2003 splnomocnený zástupca žalobcu informoval Súd prvého stupňa o skutočnosti, že žalobca previedol skoršiu ochrannú známku, na ktorej sa zakladala námietka, na Sinziger Mineralbrunnen GmbH. Uviedol tiež, že táto spoločnosť ho poverila zastupovaním v konaní pred Súdom prvého stupňa a že ako nový majiteľ ochrannej známky požaduje, aby bolo tejto spoločnosti povolené vstúpiť do prebiehajúceho konania namiesto žalobcu Gerolsteiner Brunnen.

5 Listom z 10. decembra 2003 boli účastníci konania vyzvaní, aby predložili svoje pripomienky k žiadosti Sinziger Mineralbrunnen.

6 V listoch podaných do kancelárie Súdu prvého stupňa 17. a 23. decembra 2003 žalovaný a vedľajší účastník konania uviedli, že nemajú námietky proti tomu, aby bolo Sinziger Mineralbrunnen povolené vstúpiť do konania namiesto žalobcu.

7 Listom podaným do kancelárie Súdu prvého stupňa 8. januára 2004 žalobca oznámil svoj súhlas s tým, aby Sinziger Mineralbrunnen vstúpila do konania na jeho miesto.

8 Ako Súd prvého stupňa rozhodol vo svojom uznesení z 5. marca 2004, BOSS/ÚHVT - Delta Holding (BOSS), T‑94/02, zatiaľ neuverejnené v Zbierke, v prípade, ak je právo vyplývajúce z duševného vlastníctva, ktoré súvisí s predmetom sporu, prevedené, je možné novému majiteľovi tohto práva, ktorý je právnym nástupcom v konaní pred odvolacím senátom, uznesením povoliť vstup do konania pred Súdom prvého stupňa namiesto prevádzajúceho v prípade, ak pôvodný majiteľ práva proti takémuto postupu nenamieta a Súd prvého stupňa to považuje po vypočutí ostatných účastníkov konania za vhodné.

9 Keďže v Štatúte Súdneho dvora, ani v Rokovacom poriadku Súdu prvého stupňa neexistuje ustanovenie, ktoré by výslovne upravovalo zámenu účastníka konania, mali by sa analogicky použiť ustanovenia článkov 115 a 116 rokovacieho poriadku. Predovšetkým ten, kto navrhuje, aby vstúpil do konania namiesto predchádzajúceho žalobcu, musí prijať stav konania, v ktorom sa nachádza v čase zámeny.

10 V prejednávanej veci Gerolsteiner Brunnen pôvodný majiteľ práva vyplývajúceho z duševného vlastníctva, na ktorom sa zakladala námietka voči zápisu ochrannej známky Spoločenstva, vyslovil svoj súhlas so zámenou, pričom ani ÚHVT, ani vedľajší účastník konania nevzniesli v tejto súvislosti žiadne námietky. Za týchto okolností by sa malo Siziger Mineralbrunnen povoliť, aby vstúpila do konania namiesto Gerolsteiner Brunnen ako žalobca v tejto veci.

Z týchto dôvodov

SÚD PRVÉHO STUPŇA (druhá komora)

nariadil:

1) Sinziger Mineralbrunnen GmbH sa povoľuje vstúpiť do konania namiesto žalobcu Gerolsteiner Brunnen GmbH & Co.

2) O trovách konania sa rozhodne v konaní o veci samej.

V Luxemburgu 27. júla 2004

Tajomník Predseda komory